Liverpool FC

Liverpool FC je anglický futbalový klub z Liverpoolu hrajúci v Premier League, najvyššej anglickej futbalovej súťaži. Klub vyhral 6x Ligu majstrov, viac ako akýkoľvek anglický klub, 3x pohár UEFA, 4x Superpohár UEFA, 19x ligový titul, 7x FA Cup, 16x FA Community Shield a získal rekordných 9 titulov v EFL Cup.

Klub hrá už od svojho vzniku svoje domáce zápasy na štadióne Anfield. Štadión má kapacitu 53 394 divákov. V súčasnosti na štadióne prebieha rozširovanie tribúny Anfield Road End. Po skončení prác bude mať štadión kapacitu vyše 61 000 miest. Anfield považujú mnohí špičkoví tréneri a hráči za štadión s ohromnou atmosférou a miesto, kde je ťažké vyhrať zápas.

Liverpool má výraznú rivalitu s Evertonom, ďalším historickým klubom z Liverpoolu. Zápas medzi týmito dvoma klubmi sa nazýva Merseyside derby. Ďalším významným rivalom klubu je Manchester United. Zápas medzi týmito dvoma klubmi sa označuje ako Northwest derby. 

Od roku 2015 je trénerom klubu Nemec Jürgen Klopp a kapitánom holandský stredný obranca Virgil van Dijk.

Klub od roku 2010 vlastní Fenway Sports Group. V roku 2023 časopis Forbes odhadol hodnotu klubu na 5,29 miliardy dolárov, čo ho umiestnilo na štvrté miesto vo svetovom rebríčku najhodnotnejších futbalových klubov.

História

Založenie – 1923 
Počiatky futbalu v Liverpoole siahajú až do roku 1878, kedy bol v meste založený futbalový klub St. Domingo FC. O rok neskôr sa klub premenoval na Everton FC. Ten bol v roku 1888 zakladajúcim členom Football League. Everton svoje zápasy hral na štadióne Anfield Road. V roku 1891 sa John Houlding, miestny obchodník a neskôr aj starosta Liverpoolu, rozhodol klubu zvýšiť nájom, s čím akcionári Evertonu nesúhlasili. Po sérii rokovaní sa Everton rozhodol Anfield opustiť a presťahoval sa po 7 rokoch pôsobenia na Anfielde do Goodison Parku. Houlding na to reagoval tým, že 15. marca 1892 založil nový klub menom Liverpool FC, ktorý svoje zápasy hral na Anfield Road. Prvým trénerom klubu sa stal John McKenna, ktorý do klubu priviedol 13 škótskych profesionálnych futbalistov. Vo svojej prvej sezóne klub vyhral Lancashire League, nasledujúcu sezónu prešiel do Football League Second Division. V prvej sezóne v Second Divsion Liverpool skončil ako neporazený celok a prešiel do First Division, čo bola najvyššia súťaž v Anglicku. Svoj prvý titul v najvyššej súťaži klub získal v roku 1901 a potom znova v roku 1906. V roku 1914 hral Liverpool svoje prvé finále FA Cupu, ktoré ale prehral 1:0 s Burnley FC.

Sezóny 1923 – 1959 
V roku 1923 a 1924 klub prvýkrát získal dva ligové tituly za sebou, vedený anglickým obrancom Ephraimom Longworthom. Potom ale prišiel ústup a klub musel pretrpieť najdlhšiu sériu v histórii klubu bez zisku ligového titulu. Čakanie na neho bolo ukončené až v roku 1947. V roku 1954 Liverpool zostúpil do Second Division.

Éra Billa Shanklyho 1959 – 1974 

Je nutné podotknúť, že najväčšiu slávu klubu priniesol práve Bill Shankly. Keď Shankly prišiel v pondelok 14. decembra 1959 na Anfield Liverpool, v tom čase bol klub päť rokov v druhej divízii a v FA Cupe ho v sezóne 1958-59 porazil amatérsky klub Worcester City. Samotný Anfield bol v havarijnom stave bez akejkoľvek techniky na zavlažovanie ihriska a Shankly trval na tom, aby klub vynaložil 3 000 libier na rekonštrukciu trávnika. Shankly opísal tréningové centrum, ktoré sa nachádzalo v Melwoode ako „bordel“ a na jedno z ihrísk sa opýtal, či ho bombardovali Nemci. Káder Liverpoolu, ktorý zdedil, pozostával prevažne z priemerných hráčov a niekoľkých sľubných náhradníkov.

Napriek ťažkostiam sa Shankly rýchlo cítil vo svojom novom klube ako doma a nadviazal si skvelé puto medzi fanúšikmi klubu a svojim tímom. Hoci Shankly veril, že má vynikajúci trénerský štáb, hráčsky káder nebol v jeho očiach až taký pôsobivý. Na prestupovú listinu umiestnil 24 hráčov. Všetci opustili klub v priebehu jedného roka. Podľa Kellyho boli úspechy klubu založené na tréningovom systéme, ktorý Shankly, Paisley, Fagan a Bennett zaviedli v tréningovom centre v Melwoode. Shankly odsúdil beh na dlhé trate po cestách a trval na tom, že okrem zahrievacích cvičení a špeciálnych cvičení potrebných na predchádzaniu zranení budú hráči trénovať na tráve s loptou. Všetko sa robilo systematicky s hráčmi, ktorí sa striedali v cvičebných postupoch v skupinách s cieľom dosiahnuť stanovené výsledky. Tréningy najprv začínali atletickými cvičeniami, ako je skákanie cez švihadlo alebo drepy a potom sa prešlo k futbalovo špecifickým tréningom, ako je vedenie lopty alebo dribling. Shankly sa v tréningoch zameriaval na rozvoj reflexov, vytrvalosti a rozvoj ovládania lopty na nohe. Aby predchádzal zraneniam, hráči robili cviky na „schladenie sa“ po tréningu. Shankly svoje tréningy plánoval do absolútnych detailov. Dalo by sa argumentovať, že základy moderného trénovania položil práve on.

Príchod nových hráčov 
Vo svojej autobiografií Shankly opísal, že mal veľké ťažkosti presvedčiť majiteľov, aký veľký potenciál tento klub má a aby vedenie míňalo peniaze na prestup kvalitných hráčov. Častokrát bol už na pokraji odchodu. Oporu našiel v Ericovi Sawyerovi – členovi vedenia klubu. Na jednom zasadnutí vedenia klubu v roku 1961 Shankly trval na tom, aby klub kúpil dvoch škótskych hráčov. Prvá odpoveď správnej rady bola, že si ich „nemôžu dovoliť kúpiť“, ale Sawyer zakročil a povedal: „Nemôžeme si dovoliť ich nekúpiť.“ Liverpool v lete týchto dvoch Škótov kúpil. Boli to Ron Yeats a Ian St John. Liverpool v novej sezóne po nákupe týchto dvoch hráčov okamžite postúpil do prvej ligy a tým sa odštartoval kolotoč Shanklyho éry. 

Štart v prvej lige bol ťažší a v prvej sezóne 19621963 sa umiestnili len na ôsmom mieste. Klub posilnil o dvoch útočníkov a nasadil do svojho kádra talenty, ktoré vychovali vo svojej akadémií. Tvrdá práca sa Shanklymu konečne oplatila a v nasledujúcej sezóne 1963-1964 Liverpool získal ligový titul. Podľa Rogera Hunta bolo tajomstvom úspechu Liverpoolu to, že pod vedením Shanklyho boli klub s najlepšou fyzickou kondíciou v celom Anglicku.

Triumf v FA Cup 
Shanklyho veľkým snom bolo s klubom vyhrať prvý klubový titul v FA Cup. V máji v roku 1965 Liverpool po prvý raz v histórii klubu vyhral túto súťaž víťazstvom 2:1 nad Leeds United vo Wembley. Shankly vo svojej autobiografii uviedol, že spomedzi jeho mnohých úspechov bolo víťazstvo vo finále FA Cupu v roku 1965 jeho najkrajším dňom vo futbale.

Debut v Európe 
Liverpool debutoval v Európskej súťaži v sezóne 196465, súťažil v Európskom pohári a dostal sa do semifinále, kde prehral nad Internazionale. 

V sezóne 1965–66, Liverpool opäť získal ligový titul a dostal sa do finále Pohára víťazov pohárov. Finále prehral v Hampden Parku po predĺžení 2-1 proti Borussia Dortmund.

Shankly a Paisley sa naučili veľa o európskom futbale. Ich stratégiou bolo zadržiavanie vonku a útok doma. Shankly aplikoval tento princíp v zápase predkola proti Juventusu. Liverpool hral v prvom zápase vonku. Napriek tomu, že sa Juventus v 81. minúte ujal vedenia a Shankly nariadil svojim hráčom, aby sa postarali o to, aby nedostali už žiadny ďalší gól. Liverpool potom prešiel na úplný útok v druhom zápase na Anfielde a vyhral 2:0 (celkovo 2:1). 

Bill Shankly mal veľmi blízky vzťah s fanúšikmi klubu. Shankly zdôrazňoval dôležitosť fanúšikov. Hovoril o tom, že tribúna The Kop „nasáva loptu do siete“ a prinútil divákov, aby sa cítili ako účastníci zápasov. Tento koncept je dodnes pilierom klubu. Na úzkom púte fanúšikov s trénerom stavia v súčasnosti aj Jürgen Klopp.

Odchod z klubu 
Shankly si počas svojho pôsobenia v klube pripísal na konto 3 ligové tituly, 2 trimufy v súťaži FA Cup, a jeden titul v Európskom pohári. Jeho trofeje sú ale len špičkou jeho vplyvu na Liverpool. Shankly kompletne pretransformoval celý klub. Klub trápiaci sa v druhej lige a bez infraštruktúry premenil na klub bojujúci o tie najväčšie ambície. Bill Shankly je tá najvýznamnejšia postava v histórií tohto klubu. Na jeho systém po jeho odchode v roku 1974 nadviazal jeho asistent Bob Paisley.

Sezóny 1975 – 1983 
V roku 1976, v druhom roku Paysleho pôsobenia, Liverpool získal ligový titul a znovu Pohár UEFA. V roku 1977 nasledoval ďalší ligový titul, prehra vo finále FA Cupu, ale aj prvá výhra v Pohári majstrov európskych krajín. Finále sa hralo na Stadio Olimpico v Ríme a Liverpool porazil 3:1 Borussiu Mönchengladbach gólmi McDermotta, Smitha a Neala z penalty. Rok potom Liverpool trofej obhájil, keď vo Wembley porazil Club Brugge 1:0 gólom legendárneho Kennyho Dalglisha. 

V roku 1979 Liverpool získal 11 ligový titul, ktorým ustanovil ligový rekord, pretože získal celkovo 64 bodov, a v 42 zápasoch inkasoval iba 16 gólov. Počas deviatich sezón Paisleyho pôsobenia na pozícií trénera získal Liverpool 20 trofejí, vrátane troch európskych pohárov, pohára UEFA, šiestich ligových titulov a troch po sebe nasledujúcich ligových pohárov; jedinou domácou trofejou, ktorú nezískal, bol FA Cup.

Sezóny 1983 – 1989 (Katastrofy v Hillsborough a Heysel) 
Paisley odišiel do dôchodku v roku 1983 a nahradil ho jeho asistent Joe Fagan. Liverpool vyhral v prvej sezóne Fagana ligový, ligový pohár a európsky pohár a stal sa prvým anglickým klub, ktorý získal tri trofeje v sezóne. Liverpool sa v roku 1985 dostal opäť do finále európskeho pohára, proti Juventusu na štadióne Heysel. Pred výkopom fanúšikovia Liverpoolu porušili plot, ktorý oddeľoval obe skupiny priaznivcov, a napadli fanúšikov Juventusu. Výsledná váha ľudí spôsobila zrútenie oporného múru, ktorý zabil 39 fanúšikov, väčšinou Talianov. Incident sa stal známym ako katastrofa na Heysel Stadium. Zápas sa napriek protestom oboch trénerov odohral a Liverpool v ňom podľahol Juventusu 1:0. V dôsledku tragédie bol anglickým klubom zakázaný vstup do európskych súťaží na päť rokov; Liverpool dostal až desaťročný zákaz, ktorý sa neskôr znížil na šesť rokov. Štrnásť fanúšikov Liverpoolu bolo odsúdených za neúmyselné zabitie.

Fagan odišiel do dôchodku tesne pred katastrofou, keď Kenny Dalglish bol vymenovaný za jeho nástupcu a hrajúceho trénera. Počas jeho pôsobenia získal klub ďalšie tri ligové tituly a dva FA Cupy, vrátane „Double“ v sezóne 1985/86.

Hillsborough 

Úspech Liverpoolu však zatienila jedna z najväčších futbalových tragédií histórie známej ako Tragédia v Hillsborough: v semifinále FA Cupu proti Nottinghamu Forest 15. apríla 1989 boli stovky fanúšikov Liverpoolu pritlačení o obvodové oplotenie. V ten deň zomrelo deväťdesiatštyri fanúšikov. 95. obeť zomrela v nemocnici na následky zranení o štyri dni neskôr a 96. obeť zomrela po takmer štyroch rokoch v kóme. V júli v roku 2022 zomrel Andrew Devine. Andrew v osudný deň utrpel život meniace zranenia, ale prežil. Klub ohlásil, že Andrewa pridajú do memoriálu ako 97 obeť. Od sezóny 2021/2022 klub na drese vzadu nosí číslo 97 namiesto pôvodných 96. Po katastrofe v Hillsborough prebehla vládna kontrola bezpečnosti štadiónov. Výsledná správa rozhodla, že hlavným dôvodom katastrofy nadmerná preplnenosť tribúny z dôvodu zlyhania policajnej kontroly. Taktiež správa navrhla aby štadióny v Anglicku mali tribúny výhradne len na sedenie namiesto státia. Tento návrh schválila vláda a tribúny v celej krajine sa museli zmeniť výlučne na sedenie.

Sezóny 1989 – 2009 
Po tragédií v Hillsborough Dalglish tím opustil a na jeho miesto nastúpil bývalý hráč Graeme Souness. Liverpool bol súčasťou najtesnejšieho konca ligovej sezóny v sezóne 1988/89. Liverpool skončil s Arsenalom s rovnakým počtom bodov a gólov, ale stratil titul vďaka nižšiemu celkovému počtu strelených gólov, keď Arsenal strelil konečný gól v poslednej minúte sezóny. Liverpool zvíťazil vo finále FA Cupu 1992, ale ich ligové výkony klesli, s dvoma po sebe nasledujúcimi šiestymi miestami, čo nakoniec vyústilo do Sounessovej suspendácie v januári 1994.

Roy Evans (1995-1998) 

Sounessa nahradil Roy Evans a Liverpool ďalej zvíťazil vo finále Pohára futbalovej ligy 1995. Pred začiatkom sezóny 1995 – 1996 sa Evans dostal na titulky tým, že zaplatil britský rekordný prestupový poplatok za útočníka Nottinghamu Forest Stana Collymora. Mnohí experti tipovali, že Liverpool v tejto sezóne získa ligový titul. Bolo to najmä kvôli tomu, že Blackburn povýšil Kennyho Dalglisha na riaditeľa futbalu a vymenoval menej úspešného Raya Harforda za trénera a druhý Manchester United predal troch kľúčových hráčov a prekvapivo spoliehal na to, že dieru po nich dokážu zaplniť mladí hráči. Hoci Liverpool vyzeral v prvých fázach sezóny ako uchádzač o titul, do Vianoc sa boj o titul v podstate stal súbojom Newcastle United – Manchester United, pričom titul si napokon vybojoval Manchester United. Liverpool sa medzitým musel uspokojiť s tretím miestom v lige. Akékoľvek pretrvávajúce nádeje na zisk titulu boli ukončené koncom apríla šokovou porážkou s Coventry City. Liverpol sa dostal do finále FA Cupu, ale prehral  s  Manchestrom United. Sezóna 1996 – 1997 v anglickom futbale sa ukázala byť najbližšie k víťazstvu Evansa v Premier League. Evans posilnil svoj káder, ktorý bol postavený okolo McManamana a Fowlera, akvizíciou českého stredopoliara Patrika Bergera v lete 1996. Veľa pozornosti si vyslúžil aj 17 ročný talent Michael Owen, ktorý ukázal veľký potenciál v hŕstke zápasov, ktoré za klub stihol odohrať. Liverpool bol do konca januára niekoľkokrát na čele tabuľky Premier League. V januári mal dokonca päťbodový náskok na čele tabuľky, ale nakoniec skončil až na štvrtom mieste, zatiaľ čo Manchester United si zabezpečil titul o sedem bodov.

V sezóne 1997-98 sa zdalo, že Liverpool je pripravený opäť zabojovať o ligový titul, avšak zranenie Fowlera, ktoré trvalo väčšinu sezóny, zabránilo tímu využiť svoj potenciál na maximum. Owen vtrhol na scénu s 18 gólmi v 36 zápasoch Premier League. V lige sa museli uspokojiť s tretím miestom. Aj keď sa pod vedením Evansa priblížil k titulom, tretie miesta v lige v rokoch 1996 a 1998 boli to najlepšie čo dokázali.

Houllier a Benítez 
V sezóne 1998/99 bol za trénera vymenovaný Gérard Houllier. Ten vo svojej druhej sezóne získal s Liverpoolom treble: FA Cup, EFL Cup a Pohár UEFA. Počas sezóny 2001/02 podstúpil Houllier operáciu srdca a Liverpool skončil na druhom mieste v lige, hneď za Arsenalom. V roku 2003 klub vyhral ďalší titul v ligovom pohári, ale v nasledujúcich dvoch sezónach v boji o titul neuspel.

Na konci sezóny 2003–04 Houlliera nahradil Rafael Benítez. V prvej sezóne pod kormidlom Beníteza skončili v Premier League piaty, Liverpool zvíťazil v Lige majstrov 2004–05, keď po penaltovom rozstrele zvíťazil nad AC Miláno 3:2. Zápas sa v riadnom hracom čase skončil 3:3. V sezóne 2004/05 skončili Liverpool na treťom mieste v Premier League a taktiež zvíťazil vo finále FA Cupu 2006. Po penaltovom rozstrele porazil West Ham United 3:3. Klub sa rovnako v sezóne 2006/2007 dostal do finále Ligy majstrov UEFA 2007, proti Milánu však prehral 2:1. Počas sezóny 2008/09 dosiahol Liverpool 86 bodov, čo bol v tom čase klubový rekord v počte bodov v Premier League. Liverpool ale v lige skončil iba na druhom mieste za Manchestrom United.

Sezóny 2009 – 2015

Dalglish a Rodgers 

V sezóne 2009/10 skončil Liverpool na siedmom mieste v Premier League a nedokázali sa tak kvalifikovať do Ligy Majstrov. Benítez následne po vzájomnej dohode klub opustil a nahradil ho tréner Fulhamu Roy Hodgson. Slabé výsledky na začiatku sezóny 2010/11 viedli k tomu, že Hodgson po vzájomnej dohode opustil klub a kontrolu prevzal bývalý hráč a tréner Kenny Dalglish. V sezóne 2011/12 si Liverpool zaistil rekordný - ôsmy úspech v ligovom pohári a vo FA Cupe sa dostal až do finále. V lige však skončili na ôsmej pozícii, čo bolo najhoršie umiestnenie v lige za posledných 18 rokov; to viedlo k prepusteniu Dalglisha. Na jeho miesto nastúpil Brendan Rodgers. Pod jeho vedením Liverpool v sezóne 2013/14 nečakane bojoval o titul a skončil druhý za Manchestrom City. Sériou 11 víťazstiev v rade bol Liverpool na čele Premier League s náskokom piatich bodov, pričom do konca sezóny zostávali len tri zápasy. 27. apríla však utrpeli domácu porážku  s Chelsea. Tento výsledok priniesol Manchestru City výhodu v boji o titul. Vo svojom ďalšom zápase proti Crystal Palace viedol Liverpool  a do konca zápasu ostávalo 11 minút, ale zápas sa skončil 3:3. Liverpool ukončil sezónu ako vicemajster Premier League, dva body za víťazom Manchestrom City. Liverpool strelil v sezóne 101 ligových gólov, čo je najviac od sezóny 1895-96 a tretí najvyšší počet v histórii Premier League. Neskôr v tom istom mesiaci bol Rodgers vymenovaný za trénera roka LMA a stal sa prvým trénerom Liverpoolu, ktorý získal toto ocenenie v 20-ročnej histórii tohto ocenenia. 26. mája 2014 podpísal Rodgers s Liverpoolom novú zmluvu na štyri roky. Po nevydarenej sezóne 2014/15, v ktorej Liverpool skončil šiesty v lige, a po zlom začiatku tej nasledujúcej bol Rodgers v októbri 2015 hodinu po remíze 1:1 v Merseyside derby prepustený.

Éra Jurgena Kloppa 2015 – súčasnosť

Sezóny 2015 – 2019 
Rodgersa nahradil Jürgen Klopp. Liverpool sa v prvej sezóne pod vedením Kloppa dostal do finále Ligového pohára a Európskej ligy UEFA, v oboch súťažiach prehrali finále. V sezóne 2018/19 skončili v lige na druhom mieste s 97 bodmi. Za celú sezónu prehrali iba v jednom zápase na pôde neskoršieho víťaza Manchester City. Liverpool tak získal smutný rekord. Stal sa klubom, s najvyšším počtom bodov(97) bez výhry ligového titulu.

Liverpool bol vtedy siedmy najlepšie zarábajúci klub v roku 2019, s celkovými príjmami bo výške €513,7 miliónov. Bol ôsmy najhodnotnejší klub v roku 2019, s hodnotou $2,183 miliárd.

Pamätným v sezóne 2018/19 bolo semifinále Ligy majstrov proti Barcelone. Liverpool na Camp Nou prehral 0:3 ale doma sa im tento nepriaznivý stav podarilo otočiť a na Anfielde vyhrali 4:0 celkovo (4:3). Vo finále porazili Tottenham Hotspur 2:0 a vyhrali tak Ligu Majstrov. 21. decembra 2019 taktiež zvíťazili 1:0 nad brazílskym Flamengom vo finále MS klubov a prvýkrát získali titul v tejto súťaži. Kloppov tím potom pokračoval v dlhej sérií víťazstiev v Premier League v sezóne 2019/20 a získali prvý ligový titul v najvyššej súťaži za posledných tridsať rokov a prvý v histórií Premier League. Klub v tejto sezóne vytvoril a pokoril niekoľko rekordov. Sezóna 2019/20 však bola silne poznačená pandémiou COVID-19 a Premier League, tak ako všetky ostatné futbalové súťaže boli prerušené. Dlho nebolo jasné ako a či sa vôbec bude v sezóne pokračovať. V hre bolo viacero scenárov - vrátane scenára, že sezóna nebude mať víťaza ani zostupujúcich. Posledný predpandemický zápas bol odohraný 11. marca a Liverpool v ňom Lige Majstrov podľahol Atléticu Madrid a bol vyradený z ďalších bojov. Našťastie pre Liverpool sa Premier League obnovila a za zatvorenými bránami pokračovala, čím Liverpool po dlhých tridsiatich rokoch získal ligový titul.

Sezóna 2020/21 
Kvôli neskorému koncu predchádzajúcej sezóny sa nasledujúca začala až 12. septembra 2020 a bola silne poznačená pandémiou COVID-19. Najvýznamnejšími posilami v sezóne 2020/21 boli Diogo Jota (Wolverhampton Wanderers) a Thiago z úradujúceho víťaza Ligy majstrov  Bayernu Mníchov. Obaja hráči sa k tímu pripojili tesne pred začiatkom novej sezóny Premier League. Súťažná sezóna sa predtým začala prehrou v FA Community Shield proti Arsenalu. Po troch úvodných víťazstvách v lige prehral Liverpool 7:2 s Aston Villou v 4. zápas, čo bola doteraz najťažšia prehra klubu v Premier League. Liverpool v priebehu sezóny sužovali zranenia. Najmä v strede obrany dlhodobo absentovali Virgil van Dijk (roztrhnutý krížny väz), Joe Gomez (problémy s patelárnou šľachou) a Joel Matip (zranenie členka). Ku koncu januára 2021 tím prehral šesť domácich ligových zápasov v rade a prepadol sa späť do stredu tabuľky.  Liverpool podľahol aj Realu Madrid vo štvrťfinále Ligy majstrov. Po záverečnom šprinte s piatimi víťazstvami v rade v posledných ligových zápasoch skončil Liverpool v tabuľke na treťom mieste.

Sezóna 2021/2022 
27. februára 2022 vyhral Liverpool rekordný deviaty EFL Cup po výhre 11:10 v penaltovom rozstrele proti Chelsea vo finále.

3. mája 2022 porazil Liverpool v semifinále Ligy majstrov Villareal celkovo 5:2 a dostal sa do finále Ligy majstrov UEFA v roku 2022. Tam ale podľahol Realu Madrid vo finále v Paríži. Zápas sprevádzala kontroverzia, keďže mnoho fanúšikom prevažne Liverpoolu nebol umožnený vstup na štadión. Za túto chybu sa neskôr UEFA ospravedlnila a fanúšikom vrátila peniaze za vstupné.

14. mája 2022 Liverpool porazil Chelsea 5:6 na penalty vo finále FA Cupu 2022 a vyhral tak svoj ôsmy FA Cup a prvý pod Kloppom, čím skompletizoval double v domácom pohári pre sezónu 2021/22.

Bitku o titul v Premier League ukončil ako vicemajster. Nestačil na víťazný Manchester City len o jeden bod. Stalo sa tak už po druhýkrát za 4 sezóny.

Liverpool sezónu ukončil ako vicemajster Premier League, finalista Ligy Majstrov a víťaz EFL Cupu a FA Cupu.

Sezóna 2022/2023 
30. júla 2022 vyhral Liverpool pod Kloppom svoj prvý FA Community Shield a celkovo 16., keď vo finále zvíťazil 3:1 nad Manchestrom City.

Nová sezóna Premier League nezačala pre Liverpool najlepšie. Hneď v prvom kole nečakane remizoval 2:2 s Fulhamom. V druhom kole remizoval 1:1 s Crystal Palace. V treťom kole prehral 2:1 proti Manchestru United. Po troch kolách mal Liverpool na konte len 2 body.

Klub začali trápiť zranenia. Za 26 ligových zápasov sa zranilo celkom 21 hráčov. Najhoršie zranenie sa týkalo Luisa Diaza, ktorý si poranil koleno v zápase proti Arsenalu. Zranenie kolena trápilo aj letnú posilu Arthura.

Veľká časť zranení sa týkala záložníkov. Liverpool pre tieto zranenia zaznamenal značný pád v kvalite a výkonoch v strede poľa, čo sa odzrkadlilo aj na výsledkoch na trávniku. Podobalo sa to na krízu, akú zaznamenali na stopérskom poste v sezóne 2020/2021. V lige prehrali mnohokrát proti papierovo slabším klubom.

Liverpool v tejto sezóne získal len Community Shield. V lige aj napriek dobrým výsledkom ku koncu sezóny skončil klub len na piatom mieste a to znamenalo, že sa nedostal do Ligy Majstrov pre nasledujúcu sezónu. Namiesto toho sa ocitol v Európskej lige.

Sezóna 2023/2024

Rivalita 
Najväčšími rivalmi klubu sú kluby Everton a Manchester United.

Rivalita s Evertonom 

Zápas medzi týmito dvoma klubmi je označovaný ako Merseyside derby. Hrá sa od roku 1894 a je to najdlhšie prebiehajúce derby v najvyššej anglickej lige. Hrá sa nepretržite od sezóny 1962/1963. Derby zvykli označovať ako "Friendly derby" z dôvodu pokojov medzi oboma tábormi fanúšikov. V súčasnosti je derby považované na ihrisku za veľmi brutálne, čomu svedčí aj fakt, že v ére Premier League bolo v tomto zápase rozdaných najviac červených kariet ako v akomkoľvek inom stretnutí medzi inými klubmi. (23 kariet) K októbru 2023 tieto dva kluby medzi sebou odohrali 243 zápasov. Liverpool vyhral 99 zápasov, Everton 67 zápasov a 77 zápasov sa skončilo remízou.

Rivalita s Manchestrom United 

Zápas medzi týmito dvoma klubmi je zriedka označovaný ako Northwest derby. Je považovaný za najväčší zápas v anglickom futbale a za jednu z najväčších a najzúrivejších rivalít vo svetovom futbale. Hráči, fanúšikovia a médiá považujú zápas medzi týmito dvoma klubmi za najväčšiu rivalitu, dokonca aj nad ich vlastným miestnym derby proti Evertonu respektíve Manchestrom City. Liverpool a Manchester United sú dva najúspešnejšie kluby v celkom Anglicku, z čoho pramení aj celý zmysel ich rivaltiy. Oba kluby k septembru 2023 vyhrali zhodne po 67 trofejí. United vedie v bilancií vzájomných zápasov s 82 výhrami oproti 71 výhram Liverpoolu. Zvyšných 58 zápasov skončilo remízou. 

16. decembra 2023 zvíťazil Liverpool doma 7:0 proti Manchestru United čo je najvyššia výhra v histórií vzájomných zápasov medzi týmito dvoma klubmi. Bývalý hráč Liverpoolu Jamie Carragher povedal, „že o tomto výsledku sa bude rozprávať ešte 20 rokov.“

Štadión 

Klub od svojho vzniku hrá domáce zápasy na štadióne Anfield, ktorý sa nachádza na ulici Anfield Road. Štadión bol postavený v roku 1884 v oblasti Stanley Parku. Pôvodne na ňom hral klub St. Domingo FC. O rok neskôr sa klub premenoval na Everton FC. V roku 1982 pre spory s majiteľom klubu Johnom Houldingom klub zo štadióna odišiel do Goodison Parku. Houldingovi ostal prázdny štadión na ktorom nemal kto hrať a založil si vlastný klub - Liverpool FC. S kapacitou 53 394 miest na sedenie je Anfield siedmym najväčším futbalovým štadiónom v Anglicku. 

Štadión ma štyri tribúny:  

 Spion Kop
 Main Stand
 Sir Kenny Dalglish Stand
 Anfield Road End.

Spion Kop je najuznávanejšou tribúnou na Anfielde medzi priaznivcami. Fanúšikovia, ktorí sú na tejto tribúne sa označujú ako kopites. Tribúna má takú povesť, že sa tvrdilo, že dav v Kope dokáže nasávať loptu do brány. Tradične sa v tomto stánku zhromažďujú najhlasnejší priaznivci Liverpoolu, ktorý počas celého zápasu skandujú.

Rekonštrukcia štadiónu – prvá fáza (2015 – 16) The Main Stand 
Po odkúpení klubu v roku 2010 skupinou Fenway Sports Group (FSG) sa premýšľalo o tom, či Liverpool vybuduje nový štadión alebo zrekonštruuje Anfield. Nový majiteľ klubu John W. Henry prehlásil, že preferuje zostať na Anfielde a rozširovať jeho kapacitu. Po návšteve niekoľkých zápasov na Anfielde Henry uviedol, že „Tribúna Kop je bezkonkurenčná“ a dodal, „že by bolo ťažké napodobniť túto atmosféru kdekoľvek inde.“

V apríli 2014 Liverpool FC predstavil plány na rozšírenie tribúny The Main Stand. Plán zahŕňal pridanie nového tretieho podlažia, čo by tribúne pridalo 8 500 miest na sedenie a zvýšilo by kapacitu štadióna na 54 742 miest. Tribúna bola kompletne dokončená podľa plánu a to 9. septembra 2016 na prvý domáci zápas sezóny 2016/17 pri víťazstve 4:1 nad Leicesterom City. Ďalšie vnútorné stavebné práce zahŕňali nové šatne a miestnosť pre tlačové konferencie. Tieto stavebné práce pokračovali do apríla 2017.

Rekonštrukcia štadiónu - druhá fáza (2021 – 23) Anfield Road End 
Druhou fázou prestavby štadióna je prestavba tribúny Anfield Road. Klub dostal na prestavbu plánovacie stavebné povolenie v roku 2014, pričom počet miest na sedenie sa ma zvýšiť 4 825, čo by dodalo Anfieldu celkovú kapacitu 58 000 miest. Z tohto plánu ale ubudlo, pretože klub mal ambicióznejšie plány.

V auguste 2019 Liverpoolu uplynula platnosť plánovacieho stavebného povolenia spojeného s pôvodnými návrhmi z roku 2014, čím sa potvrdil zámer predložiť „nové ambiciózne plány“ na prestavbu tribúny Anfield Road End. Predpokladalo sa, že klub chce na štadióne namiesto 58 000 miest mať až 61 000 miest.

Prestavba sa zamerala na hornú vrstvu tribúny, pričom spodné podlažie tribúny zostalo nezmenené. Stavebné práce budú dokončené za existujúcou tribúnou. Počas stavebných prác nebude počas zápasov uzatvorená tribúna Anfield Road End.

Klub strávil druhú polovicu roka 2019 finalizáciou plánov a konzultáciami s miestnymi obyvateľmi, plánovacími úradníkmi a ďalšími zainteresovanými stranami s cieľom aby sa do začiatku roka 2020 mohla podať nová žiadosť. V marci 2020 Liverpool odložil predloženie žiadosti vzhľadom na finančnú neistotu spôsobenú pandémiou COVID-19.

V decembri 2020 Liverpool oznámil, že s projektom bude napredovať predložením žiadosti o pláne prestavby, pričom oneskorenie posunulo pôvodný dátum dokončenia prestavby druhej fázy z leta 2022 najskôr na leto 2023. Plány schválila mestská rada Liverpoolu v júni 2021. Očakáva sa, že rozšírenie bude stáť 60 miliónov libier a umožní na tribúne Anfield Road usadiť ďalších 7 000 ľudí, čo znamená, že celková kapacita štadiónu bude 61 000 miest.

Práce na tribúne mali byť ukončené pred začiatkom sezóny 2023/2024. To sa ale nepodarilo naplniť, pretože stavebná firma, ktorá realizovala rozšírenie tribúny vyhlásila bankrot.

Súpiska klubu

Tréneri 

John McKenna / William Barclay 1892 – 1896
 Tom Watson 1896 – 1915
 bez trénera 1915 – 1920
 David Ashworth 1920 – 1923
 Matt McQueen 1923 – 1928
 George Patterson 1928 – 1936
 George Kay 1936 – 1950
 Don Welsh 1951 – 1956
 Phil Taylor 1956 – 1959
 Bill Shankly 1959 – 1974
 Bob Paisley 1974 – 1983
Joe Fagan 1983 – 1985
 Kenny Dalglish 1985 – 1991
 Graeme Souness 1991 – 1994
 Roy Evans 1994 – 1998
 Roy Evans / Gérard Houllier 1998
 Gérard Houllier 1998 – 2004
 Rafael Benítez 2004 – 2010
  Roy Hodgson 2010 – 2011 /Kenny Dalglish
 Kenny Dalglish 2011 – 2012
 Brendan Rodgers 2012 – 2015
 Jürgen Klopp 2015 – súčasnosť

Kapitáni 
Jediným kapitánom klubu, ktorý nepochádzal z Britských ostrovov bol Sami Hyypiä. To sa ale zmenilo v roku 2023 keď sa kapitánom klubu stal Holanďan Virgil Van Dijk.

Hráčom, ktorý kapitánsku pásku nosil najdlhšie bol Steven Gerrad. Kapitánom klubu bol 12 sezón.

Logo 
Hlavným symbolom klubu je Liverbird, mýtický vták, polovičný kormorán a polovičný orol, ktorý je taktiež symbolom mesta Liverpool. Zastúpenie na drese klubu má od roku 1955. Súčasný erb klubu je založený na tradičnom Liverbirdovi, ktorý je umiestnený vo vnútri štítu. Nad štítom je vyobrazenie Shanklyho brány so slávnou klubovou hymnou: You'll Never Walk Alone. Plamene na oboch stranách symbolizujú tragédiu v Hillsborough a odkazujú na jej pamätník pred Anfieldom, kde horí večný plameň, na pamiatku 97 obetí, ktoré zomreli pri tejto katastrofe. Číslo 97 je taktiež symbolom klubu.

Dresy 
Nie vždy hrali hráči Liverpoolu v dnes už tradičných celočervených dresoch. Za viac ako 100 rokov sa štýl a oblečenie hráčov mnohokrát zmenilo. Po založení klubu v roku 1892 boli súpravy modré s bielymi pruhmi. Pripomínali tie, ktoré nosili hráči Blackburn Rovers. Na začiatku nového storočia hráči nosili červené dresy, dlhé biele šortky a červené štulpne. V niektorých ročných obdobiach sa na dresoch objavilo viac bielej, no vždy nie na dlho. Bol to práve Bill Shankly, ktorý vytvoril tradíciu celočervených dresoch. Bill si myslel, že hráči budú vyzerať nebezpečnejšie, ak budú ich dresy, šortky a štulpne celé červené. Bill tento dres ukázal Ronovi Yeatsovi a povedal mu, aby si ho obliekol. Yeats sa v jeho očiach opticky zväčšil. Tak vznikli slávne červené dresy The Reds.

Úspechy

Vyhrané domáce súťaže 
    First Division / Premier League (19x) 
(1901, 1906, 1922, 1923, 1947, 1964, 1966, 1973, 1976,1977, 1979, 1980, 1982, 1983, 1984, 1986, 1988, 1990, 2020) 
   FA Cup (8x)
(1965, 1974, 1986, 1989, 1992, 2001, 2006, 2022)
  EFL Cup (9x) (rekord)
(1981, 1982, 1983, 1984, 1995, 2001, 2003, 2012,2022)
   Community Shield (16x)
(1964*, 1965*, 1966, 1974, 1976, 1977*, 1979, 1980, 1982, 1986*, 1988, 1989, 1990*, 2001, 2006,2022)* hviezdičkou sú označené zdieľané tituly

Vyhrané medzinárodné súťaže 
  Liga majstrov UEFA (6x)
(1977, 1978, 1981, 1984, 2005, 2019)

   Pohár UEFA / Európska liga UEFA (3x)
(1973, 1976, 2001)
   Superpohár UEFA (4x)
(1977, 2001, 2005, 2019)

   Majstrovstvá klubov FIFA (1x)
(2020)

Ďalšie súťaže 
 FA Youth Cup (3x) – (1996, 2006, 2007)
 Sheriff of London Charity Shield – (1906)
 Football League Second Division (4x) – (1893/94, 1896, 1905, 1962)
 Lancashire League (1x) – (1893)

Klubové rekordy 

 Najviac zápasov vo všetkých súťažiach: Ian Callaghan, 857
 Najmladší hráč seniorského tímu: Jerome Sinclair, 16 rokov a 6 dní (proti West Bromwich Albion, 26. septembra 2012)
 Najstarší hráč seniorského tímu: Ned Doig, 41 rokov a 165 dní (proti Newcastlu United, 11. apríla 1908)
 Najviac rokov v klube: Elisha Scott, 21 rokov a 52 dní (1913–1934)
 Najviac gólov vo všetkých súťažiach: Ian Rush, 346
 Najviac gólov v sezóne od hráča Liverpoolu v ére Premier League: Mohamed Salah, 44 (v sezóne 2017-18)
 Najrýchlejší hetrik: Robbie Fowler, 4 minúty, 33 sekúnd, (proti Arsenalu, 28. augusta 1994)
 Najmladší strelec: Ben Woodburn, 17 rokov, 45 dní (proti Leeds United, 29. novembra 2016)
 Najviac zápasov ako tréner: 783, Bill Shankly
 Rekordné víťazstvo: 11–0 proti Strømsgodsetu v Európskom pohári víťazov pohárov, 17. septembra 1974
 Najviac ligových víťazstiev v sezóne: 38 zápasov - 32 víťazstiev (sezóna 2019-2020)
 Rekordná prehra: 1:9 proti Birmingham City v druhej divízii, 11. decembra 1954
 Rekordné domáce ligové zápasy v rade bez prehry: 68 (7. mája 2017 – 17. januára 2021)
 Najvyššia návštevnosť na domáci zápas: 61 905 (proti Wolverhamptonu Wanderers v FA Cupe 1951–52 )
 Najviac bodov v sezóne: Tri body za víťazstvo: 99 bodov v 38 zápasoch v sezóne 2019–2020, Premier League)
 Najmenej bodov v sezóne: Tri body za víťazstvo: 52 (v 38 zápasoch v sezóne 2011–12, Premier League)

Hráči s najvyšším počtom gólov 
Aktuálne ku dňu 3. október 2023

*Tučným písmom sú zvýraznení hráči, ktorí aktívne pôsobia v klube

Najviac zápasov za klub 
Aktuálne ku dňu 3. október 2023

Rekordné prestupové poplatky

Bývalí slávni hráči 
 1890 – 1900 Harry Bradshaw, Joe McQue, Malcolm McVean, Alex Raisbec
 1900 – 1910 Ted Doig, Arthur Goddard, Sam Hardy, Jack Parkinson, Sam Raybould
 1910 – 1920 Tom Bromilow, Harry Chambers, Dick Forshaw, Bill Lacey, Ephraim Longworth, Donald McKinlay, Elisha Scott
 1920 – 1930 Gordon Hodgson, Fred Hopkin, James Jackson
 1930 – 1940 Jack Balmer, Ernest Blenkinsop, Matt Busby, Tom Cooper, Willie Fagan, Alf Hanson, Berry Nieuwenhuys, Phil Taylor
 1940 – 1950 Cyril Done, Laurie Hughes, Bill Jones, Ray Lambert, Billy Liddell, Bob Paisley, Jimmy Payne, Cyril Sidlow, Eddie Spicer, Albert Stubbins
 1950 – 1960 Alan A'Court, Alan Arnell, Gerry Byrne, Bobby Campbell, Dave Hickson, Roger Hunt, Tommy Leishman, Jimmy Melia, Ronnie Moran, Bert Slater, Geoff Twentyman, Dick White, Johnny Wheeler, 
 1960 – 1970 Ian Callaghan, Ray Clemence, Emlyn Hughes, Tommy Lawrence, Ron Yeats
 1970 – 1980 Kenny Dalglish, Roy Evans, David Fairclough, Alan Hansen, Steve Heighway, Kevin Keegan, Alan Kennedy, Ray Kennedy, Sammy Lee, Terry McDermott, Phil Neal, Graeme Souness, Phil Thompson, John Toshack
 1980 – 1990 Gary Ablett, John Aldridge, John Barnes, Peter Beardsley, Bruce Grobbelaar, Mark Lawrenson, Jan Molby, Ian Rush, Ronnie Whelan
 1990 – 2000 Patrik Berger, David James, Steve McManaman, Jamie Redknapp, Mark Wright, Paul Ince, Michael Owen, Danny Murphy, Dietmar Hamann, Robbie Fowler
 2000 – 2010  Dirk Kuyt, Emile Heskey, Milan Baroš, Vladimír Šmicer, Jerzy Dudek, Luis Garcia, John Arne Riise, Sami Hyypiä, Xabi Alonso, Javier Mascherano, Fernando Torres, Pepe Reina, Luis Alberto Suárez, Steven Gerrard, Martin Škrtel, Jamie Carragher
 2010 – 2020 Gini Wijnaldum, Divock Origi, Sadio Mané, Phillipe Coutinho, Daniel Sturridge, Roberto Firmino, James Milner, Fabinho, Jordan Henderson

Referencie

Iné projekty

Externé odkazy 
 Oficiálna stránka

Zdroj 

 
Anglické futbalové kluby
Kluby FA Premier League
Kluby G-14
Víťazi Pohára FA
Futbalové kluby založené v 1892
Šport v Liverpoole